გაეროს უშიშროების საბჭოს რეზოლუცია 2375

გაეროს უშიშროების საბჭოს რეზოლუცია 2375 მიღებულ იქნა 2017 წლის 11 სექტემბერს. გაეროს უშიშროების საბჭომ ერთხმად მიიღო ახალი სანქციების რეზოლუცია ჩრდილოეთ კორეის წინააღმდეგ, 3 სექტემბერს მის მიერ ჩატარებული მეექვსე ბირთვული გამოცდის საპასუხოდ. რეზოლუცია დაახლოებით 30%-ით ამცირებს ჩრდილოეთ კორეისთვის მიწოდებულ ნავთობს, რაც ხორციელდება ჩრდილოეთ კორეაში მიმავალი ნავთობპროდუქტების 55%-ზე მეტის შეკვეცით.

მოლაპარაკებები
შეთანხმებული სანქციები მნიშვნელოვნად ჩამოუვარდებოდა იმ შორსმიმავალ სასჯელებს, რომლებსაც ტრამპის ადმინისტრაცია მოითხოვდა, რადგან მათ მოუწიათ ჩინეთთან და რუსეთთან კომპრომისზე წასვლა მათი მხარდაჭერის მოსაპოვებლად. კერძოდ, რეზოლუცია მხოლოდ ზედა ზღვარს (ლიმიტს) აწესებს ჩრდილოეთ კორეაში ნავთობის ექსპორტზე; აშშ-ს თავდაპირველად მიწოდების სრული შეწყვეტა სურდა, მაგრამ ჩინეთმა გამოხატა შეშფოთება, რომ ასეთი მკვეთრი ზომა გამოიწვევდა ჩრდილოეთ კორეის კოლაფსს. რუსეთის საგარეო საქმეთა სამინისტრომ, "შერბილებული" რეზოლუციის მიღების შემდეგ, საკუთარ თავს მიაწერა ის ფაქტი, რომ რეზოლუციიდან ამოღებულ იქნა აშშ-ის თავდაპირველი პროექტის ყველაზე მკაცრი დებულებები.

სანქციები
სანქციები მოიცავს შემდეგს:
ბუნებრივი აირის კონდენსატებისა და სითხეების ჩრდილოეთ კორეისთვის მიყიდვის სრული აკრძალვა.
ჩრდილოეთ კორეული ტექსტილის შეძენის სრული აკრძალვა (მოსალოდნელია, რომ ეს ქვეყნის შემოსავლებს 800 მილიონი დოლარით შეამცირებს).
კვოტა ჩრდილოეთ კორეისთვის ნავთობის მიყიდვაზე (არსებული დონეების დაახლოებით 30%-იანი შემცირება).
ნავთობპროდუქტები: 500,000 ბარელი საწყისი სამთვიანი პერიოდის განმავლობაში — რომელიც იწყება 2017 წლის 1 ოქტომბერს და მთავრდება 2017 წლის 31 დეკემბერს — და არაუმეტეს 2 მილიონი ბარელისა წელიწადში 12-თვიანი პერიოდის განმავლობაში, რომელიც იწყება 2018 წლის 1 იანვრიდან და გაგრძელდება ყოველწლიურად მას შემდეგ.
ნედლი ნავთობი: ზღუდავს ჩრდილოეთ კორეისთვის მიყიდვას იმ რაოდენობამდე, რომელიც თითოეული სახელმწიფოს მიერ მიწოდებული იყო რეზოლუციის მიღებამდე 12-თვიანი პერიოდის განმავლობაში.
ზღუდავს ვიზებს, რომლებიც უნდა მიეცეთ ჩრდილოეთ კორეელ მუშახელს საზღვარგარეთ. არსებულ ვიზებს ეძლევათ გაგრძელების უფლება ვადის ამოწურვამდე, მაგრამ ახალი ვიზების გაცემა აკრძალულია. აშშ ვარაუდობს, რომ ეს "საბოლოოდ წაართმევს რეჟიმს კიდევ ნახევარ მილიარდ დოლარს ყოველწლიურად, რასაც იგი იღებს მსოფლიოს გარშემო მომუშავე თითქმის 100,000 ჩრდილოეთ კორეის მოქალაქისგან".
ქვეყნებისგან მოითხოვება, შეამოწმონ გემები, რომლებიც შედიან და გამოდიან ჩრდილოეთ კორეის პორტებიდან (დებულება, რომელიც უშიშროების საბჭომ 2009 წელს შემოიღო), მაგრამ არ იძლევა ძალის გამოყენების უფლებას იმ გემების მიმართ, რომლებიც არ ემორჩილებიან მოთხოვნას (აშშ-ს სურდა ძალის გამოყენების ავტორიზაცია და სრული საზღვაო ბლოკადა).
თუ სახელმწიფო უარს ამბობენ საეჭვო გემების შემოწმებაზე, მაშინ სახელმწიფოსგან მოითხოვება გემების გადამისამართება პორტში შესამოწმებლად.
თუ სახელმწიფო ან გემი არ თანამშრომლობს შემოწმებასთან, მაშინ გემს შეიძლება დაეწესოს აქტივების გაყინვა, პორტში შესვლის აკრძალვა, რეგისტრაციიდან მოხსნა და სხვა სასჯელები.
ერთობლივი საწარმოების აკრძალვა. ეს მიზნად ისახავს უცხოური შემოსავლების შემდგომ შემცირებას, ისევე როგორც ტექნოლოგიების გადაცემის აღკვეთას. თუმცა, არსებობს გარკვეული გამონაკლისები ზოგიერთი სასაზღვრო პროექტისთვის, რომლებშიც ჩართულია ჩინეთი და რუსეთი.

შედეგები
სანქციების გამოცხადების შემდეგ, ჩრდილოეთ კორეის მთავრობამ განაცხადა, რომ სანქციებმა გაამართლა მისი ბირთვული პროგრამა და პირობა დადო, რომ "უფრო სწრაფი ტემპით" გააგრძელებდა მას.

ამერიკის შეერთებული შტატების სადაზვერვო თანამგზავრების მიერ 2017 წლის 19 ოქტომბერს გადაღებული სურათები აჩვენებს ჩინურ გემებს, რომლებიც ნავთობს ჰყიდიან ჩრდილოეთ კორეის გემებზე, რაც უშიშროების საბჭოს 2375-ე რეზოლუციის აშკარა დარღვევაა.

2017 წლის 28 დეკემბერს, აშშ-ის პრეზიდენტმა დონალდ ტრამპმა დაადანაშაულა ჩინეთის მთავრობა იმაში, რომ ის "აძლევს ნავთობს ჩრდილოეთ კორეაში შესვლის საშუალებას". ჩინეთის საგარეო საქმეთა სამინისტროს პრესსპიკერმა ჰუა ჩუნინგმა უპასუხა ამ ბრალდებებს და თქვა: "ჩინეთი ყოველთვის სრულად ახორციელებდა გაეროს უშიშროების საბჭოს რეზოლუციებს ჩრდილოეთ კორეასთან დაკავშირებით და ასრულებს თავის საერთაშორისო ვალდებულებებს. ჩვენ არასოდეს ვაძლევთ ჩინურ კომპანიებსა და მოქალაქეებს რეზოლუციების დარღვევის უფლებას. თუ გამოძიების შედეგად დადასტურდება, რომ ადგილი აქვს გაეროს უშიშროების საბჭოს რეზოლუციების დარღვევას, ჩინეთი მათ მკაცრად მოეპყრობა კანონებისა და რეგულაციების შესაბამისად".